
Finanstilsynet var i juni 2020 på inspektion i Nets Denmark A/S (Nets). In- 
spektionen var en undersøgelse af betalingstjenesteområdet og hvidvaskom- 
rådet. Inspektionen omfattede ledelse og indretning af virksomheden på be- 
talingstjenesteområdet og risikovurdering, politikker og forretningsgange på 
hvidvaskområdet. 


Nets fik tilladelse som betalingsinstitut i 2011. Nets udbyder en række tjene- 
ster, der udgør betalingstjenester efter lov om betalinger, bl.a. Betalingsser- 
vice og indløsning af betalingskort. Derudover udbyder Nets en række andre 
betalingsrelaterede tjenester, der ikke er tilladelsespligtige efter lov om beta- 
linger. En af de vigtigste øvrige tjenester er virksomhedens clearingtjenester. 


Finanstilsynet vurderer, at Nets’ iboende risiko for at blive brugt til hvidvask 
eller finansiering af terrorisme er normal til høj. Finanstilsynets vurdering er 
bl.a. baseret på Nets’ størrelse, forretningsmodel, produkter og kunder. I vur- 
deringen har Finanstilsynet bl.a. lagt vægt på, at virksomheden udelukkende 
har distancekunder, virksomhedens brede udbud af forskellige typer beta- 
lingstjenester, virksomhedens størrelse samt omfanget af de gennemførte 
transaktioner, hvilket indebærer en øget risiko for, at virksomheden kan blive 
brugt til hvidvask og finansiering af terror. Finanstilsynet har i vurderingen 
også taget hensyn til, at virksomhedens produkter primært er relateret til be- 
taling af regninger samt erhvervsdrivendes salg af varer og tjenesteydelser, 
hvilket reducerer den samlede risiko. 


På baggrund af inspektionen er der et antal områder, som giver anledning til 
tilsynsmæssige reaktioner. 


Nets får et påbud om at sikre, at sammensætningen af bestyrelsen i tilstræk- 
kelig grad sikrer bestyrelsens uafhængighed, herunder at bestyrelsen i til- 
strækkelig grad kan udfordre og overvåge direktionens arbejde. 

Nets får en serviceoplysning om, at Nets bør vurdere, om det antal bestyrel- 
sesmøder, der er anført som minimum i forretningsordenen, er tilstrækkeligt 
til, at bestyrelsen kan varetage sine opgaver. 


Nets får påbud om at sikre, at bestyrelsens forhandlingsprotokol afspejler de 
drøftelser, der bliver ført på bestyrelsesmøderne. 


Nets får påbud om at sikre, at virksomheden har en klar organisatorisk struk- 
tur med en veldefineret gennemskuelig og konsekvent ansvarsfordeling, her- 
under at tydeliggøre, at direktionen står for den daglige ledelse af Nets, og at 
direktionen skal sikre, at de politikker, der er vedtaget af bestyrelsen, efterle- 
ves. 


Nets får påbud om at sikre, at virksomheden har effektive procedurer til at 
identificere, forvalte, overvåge og rapportere om de risici, som virksomheden 
er eller kan blive udsat for på tværs at forretningen. Det forudsætter, at der 
sker løbende rapportering fra alle forretningsenheder og stabsenheder til di- 
rektionen, således at direktionen kan varetage den daglige ledelse af virk- 
somheden samt videregive information til bestyrelsen, som direktionen vur- 
derer, kan være af betydning for bestyrelsens arbejde. 


Nets får påbud om at sikre, at compliancefunktionen kan fungere uafhængigt 
af personer, der leverer de tjenesteydelser eller udfører de aktiviteter, som 
compliancefunktionen skal kontrollere. 


Nets får påbud om at sikre, at direktøren har ansvaret for, at virksomhedens 
politik for sund virksomhedskultur gennemføres og efterleves. 


Nets får påbud om at udforme sin politik for at øge andelen af det underre- 
præsenterede køn på virksomhedens øvrige ledelsesniveauer, således at po- 
litikken reelt bidrager til at øge andelen af det underrepræsenterede køn. 


Nets får påbud om at overholde pengeoverførselsforordningen som betalings- 
formidler i relation til produktet BS Pay, herunder at virksomheden tilpasser 
sine forretningsgange og procedurer således, at efterlevelse af pengeover- 
førselsforordningen er afspejlet i disse. 


Nets får påbud om at revidere sine risikovurderinger for forretningsområderne 
Corporate Services og Merchant Services, således, at virksomheden identifi- 
cerer og vurderer risikoen for, at Nets bliver brugt til hvidvask og finansiering 
af terrorisme. 


Nets får påbud om at sikre, at virksomhedens politikker på hvidvaskområdet 
tager udgangspunkt i risikovurderingerne for forretningsområderne Corporate 
Services og Merchant Services, der fastsætter Nets' overordnede strategiske 
mål på hvidvaskområdet, samt indeholder de principielle beslutninger om, 

hvordan Nets skal indrettes, så risiciene for hvidvask og finansiering af terro- 
risme imødegås. 


Nets får påbud om at udarbejde tilstrækkelige procedurer for risikoklassifika- 
tion af sine kunder, således at lavrisikokunder, normalrisikokunder og højrisi- 
kokunder risikoklassificeres korrekt med henblik på virksomhedens overhol- 
delse af hvidvasklovens krav om at kunderne overvåges i henhold til den ri- 
siko, der er på kunderne. 


Nets får påbud om at sikre, at virksomheden indhenter identitetsoplysninger 
på reelle ejere af virksomhedskunder og gennemfører rimelige foranstaltnin- 
ger for at kontrollere de reelle ejeres identitet, således at Nets med sikkerhed 
ved, hvem de reelle ejere er. 


Nets får påbud om at sikre, at virksomheden foretager vurdering af og, hvor 
relevant, indhenter og vurderer oplysninger om forretningsforbindelsens for- 
mål og tilsigtede beskaffenhed. 


Nets får påbud om at sikre, at virksomheden foretager den fornødne overvåg- 
ning af etablerede forretningsforbindelser med virksomhedens kunder med 
henblik på at vurdere, om kundernes transaktioner er i overensstemmelse 
med virksomhedens viden om kunderne. 

